b'\n_START_ARTICLE_\nMirjana Lu\xc4\x8di\xc4\x87 Baroni\n_START_SECTION_\n\xc5\xbdivotopis\n_START_PARAGRAPH_\nLu\xc4\x8di\xc4\x87 je po\xc4\x8dela igrati tenis sa 4 godine. Odrasla je u Makarskoj, kamo se obitelj vratila iz Njema\xc4\x8dke. Kao juniorka osvojila je US Open 1996. godine u singlu, te Australian Open 1997. u singlu i paru, \xc4\x8dime je postala, uz Martinu Hingis i Jennifer Capriati, jedna od 3 igra\xc4\x8dice u povijesti koje su sa 14 godina osvojile 2 juniorska Grand Slama._NEWLINE_S profesionalnim tenisom Lu\xc4\x8di\xc4\x87 je po\xc4\x8dela 26. travnja 1997. godine, nastupom na Croatian Bol Ladies Open turniru u Bolu, gdje je osvojila naslov. U drugo finale te godine probila se u Strasbourgu, gdje je izgubila od Steffi Graf._NEWLINE_Godine 1998. po prvi puta nastupa u igri parova, gdje joj je partnerica Martina Hingis. U svojem prvom zajedni\xc4\x8dkom nastupu Hingis i Lu\xc4\x8di\xc4\x87 osvojile su Australian Open, a Mirjana je, s 15 godina i nepunih 11 mjeseci, postala najmla\xc4\x91a tenisa\xc4\x8dica koja je osvojila jedan Grand Slam. Tjedan dana poslije nastupile su na Pan Pacificu u Japanu i opet osvojile naslov. Iste godine Mirjana je obranila naslov pobjednice turnira u Bolu, \xc4\x8dime je, sa 16 godina i 2 mjeseca, postala najmla\xc4\x91a tenisa\xc4\x8dica u povijesti kojoj je uspjelo obraniti naslov na WTA Touru. Dobre rezultate u toj godini upotpunila je finalom Wimbledona u igri mje\xc5\xa1ovitih parova s Indijcem Bhupathijem._NEWLINE_Godine 1999. Lu\xc4\x8di\xc4\x87 je ostvarila najve\xc4\x87i uspjeh u karijeri, plasman u polufinale Wimbledona, gdje je tijesno pora\xc5\xbeena od Steffi Graf (7:6(3), 4:6, 4:6). Na putu do finala svladala je i svjetsku igra\xc4\x8dicu broj 4 i deveterostruku Grand Slam pobjednicu Moniku Sele\xc5\xa1 sa 7:6, 7:6._NEWLINE_Nakon 1999. godine Lu\xc4\x8di\xc4\x87 su mu\xc4\x8dile brojne ozljede i obiteljski problemi koji su je udaljili od profesionalnog tenisa. S majkom, sestrama i bra\xc4\x87om odselila je iz Makarske u Tampu na Floridi. Vremenom je padala sve ni\xc5\xbee na WTA listi. Vra\xc4\x87ala se par puta na pojedinim turnirima za koje je dobila pozivnicu, ali neuspje\xc5\xa1no._NEWLINE_U o\xc5\xbeujku 2007. godine dobila je pozivnicu za WTA turnir u Indian Wellsu. Dobro ju je iskoristila, jer je nakon \xc4\x8detiri godine ostvarila prvu pobjedu u glavnom \xc5\xbedrijebu nekog WTA turnira, svladav\xc5\xa1i Amerikanku Lindsay Nelson s 2:0 u setovima. U sljede\xc4\x87em kolu ispala je od 11. igra\xc4\x8dice svijeta, Ruskinje Ane \xc4\x8cakvetadze, kojoj je pru\xc5\xbeila solidan otpor._NEWLINE_Lu\xc4\x8di\xc4\x87 je 2010. nakon du\xc5\xbeeg vremena zabilje\xc5\xbeila zna\xc4\x8dajnije rezultate, uklju\xc4\x8duju\xc4\x87i i osvajanje dva ITF turnira. Uspjela je do\xc4\x87i do prvog kola Wimbledona (prvi njezin Grand Slam nastup u glavnom turniru nakon 2002.) te do drugog kola US Opena. 15. studenog 2010. Mirjana se udala za Talijana Daniele Baroni i od tada koristi prezime Lu\xc4\x8di\xc4\x87-Baroni._NEWLINE_Godine 2011. ponovno je u\xc5\xa1la u WTA Top 100 i postala najbolje rangirana hrvatska tenisa\xc4\x8dica. U svibnju je, ulaskom u \xc4\x8detvrtfinale turnira u Strasbourgu, ostvarila svoj najbolji rezultat jo\xc5\xa1 od polufinala Wimbledona 1999. godine._NEWLINE_Na US Open 2014. Lu\xc4\x8di\xc4\x87-Baroni je ponovo osvojila teniski svijet plasmanom u 4. kolo. U prvom kolu pobijedila je 25.\xc2\xa0nositeljicu Garbi\xc3\xb1e Muguruza sa 6\xe2\x80\x933, 7\xe2\x80\x936, zatim\xc2\xa0Shahar Peer\xc2\xa06\xe2\x80\x937, 6\xe2\x80\x933, 6\xe2\x80\x932. To je bio njen prvi plasman u tre\xc4\x87e kolo nekog Grand Slam turnira poslije 1998. godine. Zatim je u tre\xc4\x87em kolu priredila najve\xc4\x87u senzaciju turnira pobijediv\xc5\xa1i 2. nositeljicu Simona Halep\xc2\xa0u dva seta, 7\xe2\x80\x936, 6\xe2\x80\x932. Plasmanom u 4. kolo ostvarila je najbolji rezultat u karijeri na US Open i najbolji rezultat na Grand Slam poslije Wimbledona 1999. U 4. kolu ju je zaustavila 13. nositeljica\xc2\xa0Sara Errani\xc2\xa0u tri seta, 3\xe2\x80\x936, 6\xe2\x80\x932, 0\xe2\x80\x936._NEWLINE_Na Roland Garros 2015. Lu\xc4\x8di\xc4\x87-Baroni je uspjela da ponovi svoj najbolji rezultat na ovom turniru plasmanom u 3. kolo. U prvom kolu je pobijedila mladu ameri\xc4\x8dku tenisa\xc4\x8dicu Lauren Davis 6-3, 3-6, 6-3, zatim u drugom dolazi do velike pobjede nad 3. nositeljicom Simona Halep u dva seta, 7-5, 6-1, da bi u 3. kolu izgubila od Francuskinje Aliz\xc3\xa9 Cornet 6-4, 3-6, 5-7._NEWLINE_2017. godinu Lu\xc4\x8di\xc4\x87-Baroni zapo\xc4\x8dela je na najbolji mogu\xc4\x87i na\xc4\x8din. Na Australian Open je do\xc5\xa1la kao 79. tenisa\xc4\x8dica svijeta i u prvom kolu pobijedila Kineskinju Wang 4-6, 6-3, 6-4. U drugom kolu Lu\xc4\x8di\xc4\x87-Baroni je napravila veliko iznena\xc4\x91enje i pobijedila 3. nositeljicu Agnieszka Radwa\xc5\x84ska 6-3, 6-2. Tre\xc4\x87e kolo je najbolji plasman koji je Lu\xc4\x8di\xc4\x87-Baroni ostvarila na Australian Open. No, ona se tu nije zaustavila pa je tre\xc4\x87em kolu bila bolja od gr\xc4\x8dke tenisa\xc4\x8dice Maria Sakkari 3-6, 6-2, 6-3. U osmini finala pobijedila je ameri\xc4\x8dku tenisa\xc4\x8dicu Jennifer Brady 6-4, 6-2 i plasirala se u \xc4\x8detvrtinu finala. U \xc4\x8detvrtini finala Lu\xc4\x8di\xc4\x87-Baroni je priredila jo\xc5\xa1 jedno veliko iznena\xc4\x91enje pobijediv\xc5\xa1i 5. nositeljicu, \xc4\x8cehinju Karol\xc3\xadna Pl\xc3\xad\xc5\xa1kov\xc3\xa1, 6-4, 3-6, 6-4 i tako se plasirala u polufinale Grand Slam turnira prvi put posle 18 godina i Wimbledon 1999. U polufinalu za Lu\xc4\x8di\xc4\x87-Baroni je ipak bila prejaka 2. tenisa\xc4\x8dica svijeta, Amerikanka Serena Williams svladav\xc5\xa1i je sa 6-2, 6-1 poslije 50 minuta borbe. Poslije Australian Open Lu\xc4\x8di\xc4\x87-Baroni je ostvarila najbolji plasman u karijeri te se po prvi puta u karijeri na\xc5\xa1la me\xc4\x91u top 30 tenisa\xc4\x8dica svijeta te je od 30. sije\xc4\x8dnja 2017. na 29. mjestu WTA liste_NEWLINE_Najbolji ranking karijere prije Australian Open 2017. bilo joj je 32. mjesto u singlu i 19. mjesto u paru (oba iz 1998. godine). Vrlo je uspje\xc5\xa1no od 1996. do 1998. nastupala i za hrvatsku Fed Cup reprezentaciju, gdje je u 13 nastupa zabilje\xc5\xbeila 12 pobjeda.\n_START_SECTION_\nStil igre\n_START_PARAGRAPH_\nLu\xc4\x8di\xc4\x87 je od prvog dana bila prepoznatljiva po napada\xc4\x8dkom tenisu, udarcima na "sve ili ni\xc5\xa1ta" s osnovne crte. Slabija su joj strana izlasci na mre\xc5\xbeu.'